**NATJEČAJ**

**„BLOOMSDAY U PULI 2014.“**

**na temu „Joyce – Pula – Uliks“**

Gradska knjižnica i čitaonica Pula provodi natječaj pod nazivom *Bloomsday* u Puli na temu „Joyce – Pula – Uliks“ koji će trajati od 9. svibnja 2014. do 9. lipnja 2014. godine. GKČ Pula organizira likovni natječaj za odabir najbolje slike, crteža, grafike ili fotografije na temu „Joyce – Pula – Uliks“ u povodu obilježavanja *Bloomsdayja*.

*Bloomsday* je popularni naziv za 16. lipnja 1904. godine, dan kada je irski književnik James Joyce intimno upoznao Noru Barnacle, svoju životnu družicu, što ga je potaknulo da upravo u taj dan smjesti radnju romana *Uliks*. U svom je dobrovoljnom izgnanstvu živio jedno vrijeme u Puli, gdje je koncipirao i neke od svojih temeljnih estetskih i idejnih načela (*Pulska bilježnica*) te radio na zbirci priča *Dublinci* i na *Portretu umjetnika u mladosti*.

*Bloomsday* se u cijelom svijetu, pa tako i u Puli već tradicionalno obilježava čitanjem romana *Uliks* naglas te izložbama, tribinama, predavanjima, skupovima itd. GKČ Pula kao gradsko kulturno, obrazovno i informacijsko središte te promicatelj kulture čitanja u povodu obilježavanja *Bloomsdayja* objavljuje natječaj za najbolje likovno rješenje na temu „Joyce – Pula – Uliks“ s ciljem promicanja kulture čitanja i populariziranja važnosti knjige. Temu natječaja treba prikazati crtežom, slikom, grafikom ili fotografijom kroz prikaz svijeta prikazanog u romanu *Uliks,* Pule dok je Joyce u njoj živio, ili portretiranjem poznatog irskog književnika. Stoga, pozivamo sve profesore i učenike da se uključe u ovaj natječaj i da svoje radove pošalju prema navedenim uvjetima i pravilima natječaja.

**UVJETI I PRAVILA NATJEČAJA:**

a) natječaj je organiziran za učenike srednjih škola Pule

b) radovi mogu biti individualni ili grupni

c) osnovna je tema svih radova „Joyce – Pula-Uliks“, a autori joj mogu slobodno pristupiti te radove mogu oblikovati koristeći jednu od navedenih tehnika:

 1. slikarske i crtačke tehnike (primjerice: gvaš, akvarel, tempera, kolaž, linorez)

 2. crtanje na računalu, odnosno računalnu grafiku

 3. fotografiju

d) radove na natječaj prijavljuju profesori, odnosno mentori, a uz radove koje profesori dostavljaju obvezno je priložiti Obrazac o autoru rada s ispunjenim traženim podacima

e) rad koji je izrađen slikovnom ili grafičkom tehnikom ne smije biti veći od formata B1 (70 cm X 100 cm), a original se dostavlja osobno u Gradsku knjižnicu i čitaonicu

f) rad izrađen u digitalnom obliku (koristeći računalnu grafiku ili fotografiju) mora biti u JPEG formatu (.jpg), a može se dostaviti e-mailom ili snimiti na CD/DVD i osobno donijeti u Gradsku knjižnicu i čitaonicu

g) radovi moraju biti originalni i neobjavljeni

h) radovi se šalju na e-mail adresu: bloomsday@gkc-pula.hr ili osobno dostavljaju u Središnju knjižnicu, Kandlerova 39, Pula, najkasnije do 9. lipnja 2014. Obrazac možete preuzeti i na [www.gkc-pula.hr](http://www.gkc-pula.hr)

i) pristigli radovi bit će izloženi na izložbi koja će 16. lipnja 2014. biti otvorena u Središnjoj knjižnici

j) Ocjenjivački sud, koji se sastoji od tri člana, na svečanom otvaranju izložbe proglasit će po jedan najbolji rad iz svake kategorije i uručiti nagrade

 **NAGRADA**

Autor ili autori najboljeg rada bit će nagrađeni. Za sve učenike, učitelje i škole, koje dostave likovne radove Gradska knjižnica i čitaonica pripremit će priznanja i zahvalnice, a svi radovi pristigli na natječaj bit će izloženi u Središnjoj knjižnici.

**KONTAKT**

Za sve dodatne informacije i kontakt, vezano uz Natječaj, slobodno se obratite na bloomsday@gkc-pula.hr